
  There is in our future a TV or Internet populism, in which the emotional response of a selected group of citizens can be presented and accepted as the Voice of the People.


  Umberto Eco, 1994


  


  Forord


  I «gamle dager» var det lett å merke når et land ble autoritært. Det skjedde gjennom revolusjoner eller kupp. Militæret marsjerte i gatene. De nye makthaverne arresterte tusenvis, folk ble henrettet. Det fløt bokstavelig talt blod i gatene. Slike ting skjer fremdeles i en verden der det fortsatt finnes langt flere ufrie enn frie stater. Bare ikke i vår del av verden.


  Men demokratier kan fremdeles bryte sammen. Når et demokrati går i stykker, skjer det imidlertid ikke med et brak.


  I USA var det fare på ferde under Trumps presidentskap (og faren er ikke over). Trump viste oss at autoritære kan være populære blant velgerne. De kan undertrykke deler av befolkningen, spre løgn etter løgn og gå til angrep på det liberale demokratiet med et flertall av befolkningens velsignelse.


  Civita gjennomførte sommeren 2021 en undersøkelse blant unge i alderen 15–20 år, der vi spurte om deres oppfatninger av demokrati og flertallsstyre.


  Hvilke holdninger den unge befolkningen har, er interessant i lys av det liberale demokratiets økende utfordringer i mange land, også i Europa.


  Det liberale demokratiet er mer enn flertallsstyre. I et liberalt demokrati legges det også viktige begrensninger på flertallets rett til å bestemme. I et liberalt demokrati har befolkningen – og spesielt mindretallet – et vern. Alle individer har rettigheter, som ytringsfrihet, organisasjonsfrihet og religionsfrihet, og det skal være likhet for loven. Dette er rettigheter som flertallet ikke kan sette til side. Maktdeling, mangfold og rettssikkerhet er helt sentrale elementer i det liberale demokratiet.


  I land som Polen og Ungarn er det i økende grad slik at makthaverne gjennomfører politikk og institusjonelle endringer for å befeste sin egen makt. De kommer til makten ved å vinne valg og bruker flertallsmakten til å gjennomføre politikk som svekker institusjonene og mindretallets muligheter til å delta fullt ut i demokratiet.


  Utviklingen er satt på spissen i Ungarn, der statsminister Viktor Orbán ved flere anledninger har uttalt at han ønsker et «illiberalt demokrati». Også i Norge er temaet mye diskutert. For å undersøke hvordan unge ser på demokratiet, skulle de svare på tre spørsmål i vår undersøkelse.


  Hele 86 prosent av respondentene svarte at et system der flertallet av befolkningen bestemmer mest mulig er å foretrekke. Det er altså en meget klar overvekt i andelen som mener at et system med få begrensninger på hva flertallet kan bestemme, er mest demokratisk.


  Et klart flertall mente at et godt demokrati er preget av at flertallet bestemmer, og at det oppnås gode resultater. Få legger vekt på hvordan mindretallet behandles – kun 10 prosent mener at minoritetsbeskyttelse er avgjørende, mens 25 prosent mener det er viktigst at man kan påvirke de tingene som er viktige for en selv.


  Det er ikke «feil» at det er viktig at flertallet bestemmer i et demokrati. Det er dette alternativet vi forventet at de fleste ville velge. Mer interessant er det at bare 10 prosent av de unge mener at minoritetsbeskyttelse er det viktigste i et godt demokrati.


  Til slutt fikk de følgende spørsmål og svaralternativ: «Hvis valget sto mellom en politiker du er veldig enig med politisk, men som er åpen på at demokratiet av og til må vike for å få gjennomført god politikk, og en politiker du er veldig uenig med, men som er tydelig for demokratiet, hvem av disse to ville du stemt på?»


  Her valgte hele 53 prosent den politikeren som er villig til å sette demokratiet til side for å gjennomføre god politikk. Bare 35 prosent var villige til å stemme på en som legger større vekt på å opprettholde demokratiet enn å få gjennomført sin egen politikk fullt ut.


  Svarene er egentlig ikke veldig overraskende, men heller i samsvar med lignende undersøkelser internasjonalt, blant annet fra The Centre for the Future of Democracy ved Universitetet i Cambridge, Storbritannia, samt American Institutional Confidence Poll.


  De siste årene har problemene i andre land, med angrep på mediene, mistro til opposisjonspolitikere og tilsidesettelse av dommere fått mye oppmerksomhet. Det har i Norge vært nærmest total enighet om at handlingene til Donald Trump eller Viktor Orbán er kritikkverdige. Likevel ville altså mer enn halvparten av unge mellom 15 og 20 år valgt en politiker de er enige med, men som er åpen om at demokratiet av og til må vike for å få gjennomført politikk, heller enn en trygg demokrat som man er uenig med.


  Som i de fleste spørreundersøkelser bør man ta forbehold om tolkningsramme. Det kan være at kunnskap om liberalt demokrati spiller en rolle hos respondentene. For eksempel kan utsagnet «et system der flertallet av befolkningen bestemmer mest mulig», bli oppfattet som det vi kan kalle intuitiv demokratiforståelse, altså at mange først og fremst forbinder demokrati med flertallsmakt. Det er altså ikke gitt at alle respondentene fullt ut forstår betydningen av maktfordelingsprinsippet. Men hvis det forholder seg slik at manglende kunnskap bidrar til svekket demokratiforståelse, er dette et problem i seg selv.


  Slike undersøkelser kan dessuten være vanskelige å tolke. Det er vanskelig å stille de rette spørsmålene, og spørsmålene kan være flertydige. Kan det være at mange unge er frustrert over hvordan verden utvikler seg, og derfor retter misnøyen mot systemet, men uten at dette nødvendigvis innebærer at de ikke ønsker demokrati? Eller var de påvirket av at vi nylig har vært igjennom en pandemi, der myndighetene har gjennomført svært inngripende tiltak?


  Det er uansett litt urovekkende, hvis en del av befolkningen ikke har kunnskap om, eller forståelse av, hvordan demokratier kan bryte sammen uten «tanks i gatene». Det kan i verste fall bety at man ikke er oppmerksom på at politikere, som tilsynelatende sier fornuftige ting, samtidig kan være fiender av demokratiet. Vi er helt avhengige av det vi kan kalle demokratisk beredskap, hvis fremtiden byr på store problemer og utfordringer.


  Dette er bakgrunnen for at jeg har skrevet denne pamfletten, som forhåpentligvis kan bidra til debatt og større forståelse for verdien av liberalt demokrati.


  Bård Larsen, prosjektleder Civita


  Marius Doksheim, fagsjef Civita

